Predkladacia správa
 
Návrh na vyslovenie súhlasu Národnej rady Slovenskej republiky s Protokolom o zmene a doplnení Dohody medzi vládou Slovenskej republiky a vládou Ukrajiny o leteckých dopravných službách (ďalej len „protokol“), ktorá bola podpísaná v Bratislave 23. mája 1994, sa predkladá na základe uznesenia vlády Slovenskej republiky č. 15 z 13. januára 2010. Protokol bol podpísaný 6. októbra 2010 v Kyjeve.

Protokol je bilaterálnou medzinárodnou zmluvou prezidentskej povahy, ktorá priamo zakladá práva a povinnosti fyzických osôb alebo právnických osôb. Podľa čl. 7 ods. 4 Ústavy Slovenskej republiky sa vyžaduje pred jeho ratifikáciou súhlas Národnej rady Slovenskej republiky. Ustanovenia protokolu sú v súlade s vnútroštátnymi právnymi predpismi Slovenskej republiky a právom EÚ. Protokol má podľa čl. 7 ods. 5 Ústavy Slovenskej republiky prednosť pred zákonmi a na jeho vykonávanie nie je potrebné meniť alebo rušiť žiadne právne predpisy. Keďže pôvodná dohoda bola uzavretá ako vládna, aj tento protokol sa navonok uzaviera ako vládny.  

Predmetom predkladaného materiálu sú zmeny a doplnky k dohode z r. 1994, ktorá nevyhovuje súčasným podmienkam. Účelom uvedených zmien a doplnkov je zosúladenie ustanovení bilaterálnej dohody medzi Slovenskou republikou a Ukrajinou o leteckých dopravných službách s právnymi predpismi Európskej únie, pretože dohoda bola uzavretá 
pred vstupom Slovenskej republiky do Európskej únie. Podľa nariadenia č. 847/2004 Európskeho parlamentu a Rady o rokovaniach a vykonávaní dohôd o leteckej dopravnej službe medzi členskými štátmi a tretími štátmi je členský štát povinný zahrnúť do dohody s tretím štátom relevantné štandardné ustanovenia spoločne vypracované a stanovené členskými štátmi a Európskou komisiou. Tieto ustanovenia boli členskými štátmi a Európskou komisiou spoločne stanovené ako vzorové klauzuly Spoločenstva. Podstatou predmetných zmien a doplnkov sú uvedené klauzuly.

Uzavretie protokolu nemá finančný, ekonomický, environmentálny vplyv a ani vplyv 
na zamestnanosť a podnikateľské prostredie. Protokol vytvára právny rámec pre vykonávanie leteckých dopravných služieb medzi Slovenskom a Ukrajinou.
